
Informācija medijiem
2026. gada 14. septembrī


17. septembrī Tautas frontes muzejs aicina uz sarunu vakaru “Liktenīgais augusts un izšķirošais septembris”


17. septembrī plkst. 17 LNVM Tautas frontes muzejs (Vecpilsētas ielā 13/15) sāksies pasākums “Liktenīgais augusts un izšķirošais septembris”, kurā to dienu aculiecinieki atskatīsies uz vienu no dramatiskākajiem posmiem Latvijas jaunākajā vēsturē – 1991. gada 19.-21. augusta puča dienas Maskavā bija izšķirošas Latvijas neatkarības atjaunošanai, kā arī ietekmēja visas PSRS turpmāko pastāvēšanu. 
Kad vecā komunistu nomenklatūra mēģināja ar spēku apturēt brūkošās impērijas reformas, arī Latvija, kura jau bija spērusi pirmos soļus pretim neatkarībai, kopā ar Igauniju un Lietuvu nonāca vēstures krustcelēs. Tieši šajās dienās izšķīrās, vai Baltijas valstu ceļš uz valstiskās neatkarības atjaunošanu turpināsies vai tiks brutāli pārtraukts.

Dalīties atmiņās par puča dienām Latvijā un par tām sekojošo septembri, kurā Latvijas neatkarības atjaunošanu atzina daudzu valstu valdības, aicināti trīs laikabiedri: kinooperators Romualds Pipars, kurš ar savu kinokameru fiksēja augusta notikumus to norises vietās, saglabājot vēsturei unikālas vizuālas liecības; Māra Eglīte, tagadējā Latvijas Radioteātra vadītāja, toreiz – diktore, leģendāra Latvijas radio balss; Anda Laķe, Latvijas Kultūras akadēmijas profesore un toreizējā Latvijas Augstākās padomes Izglītības, zinātne un kultūras komitejas priekšsēdētāja Pētera Laķa dzīvesbiedre, kā  arī Edvīns Inkēns, toreizējā Latvijas Republikas Ministru padomes priekšsēdētāja padomnieks. Sarunu vadīs Dainis Īvāns, toreizējais Augstākās padomes priekšsēdētāja vietnieks.

Šo trīs cilvēku pieredzētais ļaus pasākuma apmeklētājiem ielūkoties augusta puča notikumos no trim atšķirīgām, taču savstarpēji papildinošām perspektīvām – kā apvērsums tika piedzīvots ielās, kā to izdzīvoja medijos un kas īsti norisinājās Latvijas parlamentā, kur steidzamības kārtā pieņēma likumu "Par Latvijas Republikas valstisko statusu" un pasludināja, ka tiek pilnā mērā atjaunota Latvijas Republikas Satversme. 

Ar sarunu “Liktenīgais augusts un izšķirošais septembris” Tautas frontes muzejs turpina savu misiju vākt un saglabāt Latvijas neatkarības atjaunošanas laikmeta liecības, dodot vārdu tiešajiem notikumu dalībniekiem.

Pasākuma laikā varēs arī iegādāties nupat iznākušo grāmatu “Posteņos augustā. Atceras žurnālisti”, kurā apkopoti unikāli, pirmreizīgi stāsti par Latvijai liktenīgo 1991. gada augustu un tai sekojošai starptautiskai atzīšanai septembrī.

Apmeklētāji aicināti līdzi ņemt groziņu ar cienastu. Sarunas un atmiņu stāstījumi turpināsies pie kafijas tases arī pēc pasākuma.

Norise tiks filmēta un publicēta muzeja Facebook lapā https://www.facebook.com/LNVMTautasfrontesmuzejs/

Tautas frontes muzeja pasākumos iespējama fotografēšana un filmēšana muzeja darbības popularizēšanas nolūkos. Ja iebilstat pret to, ka tiekat fotografēts un filmēts, aicinām pirms pasākuma brīdināt par to muzeja darbiniekus.

Kontaktpersona: 
Anna Zeibārte
Latvijas Nacionālā vēstures muzeja
Tautas frontes muzeja nodaļas vadītāja
Tālr. 67224502, 20260774
e-pasts: anna.zeibarte@lnvm.gov.lv

https://x.com/frontes_muzejs
https://www.facebook.com/LNVMTautasfrontesmuzejs/ 
https://www.instagram.com/lnvmtautasfrontesmuzejs/ 

LATVIJAS NACIONĀLAIS VĒSTURES MUZEJS (LNVM)
ir trešais vecākais muzejs Latvijā un vienīgais Latvijas vēstures muzejs pasaulē. LNVM ir kļuvis par lielāko latviešu tautas muzejisko vērtību krātuvi – tā kolekcijās ir vairāk nekā miljons priekšmetu: arheoloģiskajos izrakumos iegūtas senlietas, rotu un monētu depozīti, tautastērpi, tradicionālie darbarīki, tautas lietišķās mākslas darinājumi, sadzīves priekšmeti, fotogrāfijas, dokumenti, kartes, gravīras, gleznas un citas Latvijas vēstures liecības.
Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.
Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. 1920. gada februārī to pārņēma jaunā Latvijas valsts, lai turpinātu attīstīt kā nacionāla mēroga kultūras un atmiņas institūciju ar nosaukumu Latvijas Etnogrāfiskais muzejs, ko 1924. gadā pārdēvēja par Valsts Vēsturisko muzeju.
Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.
Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas. Latvijas Nacionālā vēstures muzeja nodaļas ir Dauderi un Tautas frontes muzejs.

